บ้านปูยันสุจริตอุทธรณ์‘หงสา’ดีบีเอสฯให้ขาย
ประธานกรรมการ &#8220;บ้านปู&#8221; ออกแถลงการณ์ยันทำธุรกิจด้วยความสุจริต พร้อมสู้คดีถึงที่สุด ด้านโบรกฯ แนะขาย หั่นเป้าเหลือ360 บาท คาดตั้งสำรอง 5,600 ล้าน
28 ก.ย. 2555

ประธานกรรมการ “บ้านปู” ออกแถลงการณ์ยันทำธุรกิจด้วยความสุจริต พร้อมสู้คดีถึงที่สุด ด้านโบรกฯ แนะขาย หั่นเป้าเหลือ360 บาท คาดตั้งสำรอง 5,600 ล้าน
นายเกริกไกร จีระแพทย์ ประธานกรรมการ บริษัท บ้านปู (BANPU) ออกแถลงการณ์ กรณีที่ศาลแพ่งได้มีคำพิพากษาให้บริษัทชดใช้ค่าเสียหายให้กับกลุ่มนายศิวะ งานทวี กรณีคดีโครงการโรงไฟฟ้าหงสา ว่า นับตั้งแต่ก่อตั้งบริษัทปี 2526 คณะกรรมการและฝ่ายบริหารได้ทำธุรกิจบนความถูกต้องตามกฎหมายและความชอบธรรม โดยคำนึงถึงประโยชน์ของผู้มีส่วนได้เสียและศักดิ์ศรีประเทศเป็นสำคัญ
บริษัทขยายธุรกิจไปยังต่างประเทศ โดยได้รับยกย่องและเชื่อถือจากนานาชาติ ทั้งในด้านผลการดำเนินงานและธรรมาภิบาล จึงไม่มีความจำเป็นต้องใช้วิธีการไม่สุจริตในการดำเนินธุรกิจ
ทั้งนี้ บริษัทเคารพและเชื่อมั่นในสถาบันยุติธรรมของประเทศ แต่บริษัทไม่เห็นด้วยกับคำพิพากษาในข้อเท็จจริงและข้อกฎหมาย จึงขอใช้สิทธิในการอุทธรณ์ต่อไป
“ขอให้ผู้ถือหุ้นและสาธารณชนเชื่อมั่นว่าบริษัทจะยืนหยัดต่อสู้เพื่อความถูกต้องและความสำเร็จทางธุรกิจ โดยยึดมั่นในความสุจริตและความถูกต้องตามกฎหมาย” นายเกริกไกร กล่าว
ด้านบริษัทหลักทรัพย์ดีบีเอส วิคเคอร์ส แนะนำ “ขาย” BANPU ให้ราคาพื้นฐานใหม่ 360 บาท โดยบริษัทกำลังหารือกับผู้สอบบัญชีเกี่ยวกับการตั้งสำรองที่อาจเกิดขึ้น จึงปรับลดกำไรปีนี้ลง 47% บนสมมติฐานบริษัทตั้งสำรองความเสียหายที่ 5,600 ล้านบาท ล่าสุดราคาปิดที่ 392 บาท เพิ่มขึ้น 2 บาท